ລມຕ ຍຸຕິທຳ ສະຫະລັດ ຈະໄປຢ້ຽມ ເມືອງ Ferguson ບ່ອນທີ່ ຊາຍໜຸ່ມຜິວດຳ ຖືກຍິງຕາຍ (ສະໄລດ໌/ວີດີໂອ)
ລັດຖະມົນຕີກະຊວງຍຸຕິທຳ ສຫລ ມີແຜນໄປຢ້ຽມຢາມ ເມືອງ Ferguson ລັດ Missouri ບ່ອນທີ່ຊາຍໜຸ່ມຜິວດຳ ຖືກເຈົ້າໜ້າທີ່ ຕຳຫຼວດຜິວຂາວ ຍິງຕາຍ.
ລັດຖະມົນຕີກະຊວງຍຸຕິທໍາ ສະຫະລັດ ທ່ານ Eric Holder ມີແຜນທີ່ຈະເດີນ ທາງໄປເມືອງ Ferguson ລັດ Missouri ໃນເຂດພາກກາງຂອງສະຫະລັດ ໃນວັນພຸດມື້ນີ້ ບ່ອນທີ່ໄດ້ ເກີດການປະທ້ວງຢ່າງຮຸນແຮງຫລັງຈາກຊາຍໜຸ່ມຜີວດຳຄົນ ນຶ່ງທີ່ບໍ່ມີອາວຸດ ຖືກເຈົ້າໜ້າທີ່ຜິວຂາວຍິງຕາຍ ທ່ານ Holder ມີກຳນົດ ທີ່ຈະພົບປະກັບບັນດາຜູ້ນຳປະຊາຄົມ ເຈົ້າໜ້າທີ່ສືບ ສວນຂອງລັດຖະບານກາງ FBI ແລະບັນດາເຈົ້າ ໜ້າທີ່ ກຳກັບໃນເລື່ອງສິດທິ ພົນລະເມືອງ ຊຶ່ງຈະສົນທະນາກັນ ເຖິງການຖືກຍິງຕາຍຂອງທ້າວ Michael Brown ອາຍຸ 18 ປີ ໃນວັນທີ 9 ເດືອນສິງຫາທີ່ຜ່ານມາ ທ່ານ Holder ໄດ້ໃຫ້ຄຳ ໝັ້ນສັນຍາແກ່ປະຊາຊົນເມືອງ Furguson ວ່າຈະມີການສືບສວນ “ຢ່າງເຕັມທີ່ ຍຸດຕິທຳ ແລະເປັນອິດສະຫຼະ” ກ່ຽວກັບການຍິງທ້າວ Brown ນອກນັ້ນແລ້ວໃນວັນພຸດມື້ນີ້ ຄະນະຕຸລາການທີ່ສືບສວນການຍິງທ້າວ Brown ກໍຄາດ ວ່າ ຈະເລີ້ມຮັບຟັງຫລັກຖານກ່ຽວຄະດີນີ້ ເຈົ້າໜ້າທີ່ຜູ້ຍິງທ້າວ Brown ທ່ານ Darren Wilson ໄດ້ຖືກສັ່ງໃຫ້ພັກການ ແລະຜູ້ກ່ຽວໄດ້ໄປຫລົບລີ້ ໃນຂະນະທີ່ຄອບຄົວຂອງ ທ້າວ Brown ແລະພວກສະໜັບສະໜູນພາກັນຮຽກຮ້ອງໃຫ້ຈັບ ເຈົ້າໜ້າທີ່ຄົນນີ້ ການເຄື່ອນໄຫວດັ່ງກ່າວ ແມ່ນມີຂຶ້ນຫຼັງຈາກອີກຄ່ຳຄືນນຶ່ງຂອງຄວາມບໍ່ສະຫງົບຢູ່ໃນ ເມືອງ Furguson ບ່ອນທີ່ເຈົ້າໜ້າທີ່ຕໍາຫລວດໄດ້ຈັບ 47 ຄົນ ລຸນຫລັງທີ່ໄດ້ເກີດຄວາມ ເຄັ່ງຕຶງເປັນເວລາສັ້ນໆ ເວລາແກ້ວນໍ້າໄດ້ຖືກແກວ່ງໃສ່ເຈົ້າໜ້າທີ່ຕຳຫລວດ ຕຳຫລວດ ໄດ້ສັ່ງໃຫ້ພວກປະທ້ວງແຍກຍ້າຍກັນໜີເວລາຄວາມວຸ້ນ ວາຍເກີດຂື້ນ ຫລັງຈາກການ ປະທ້ວງທີ່ເປັນໄປດ້ວຍຄວາມສະຫງົບ